Gholf: Morikawa wil teleurstelling agter hom plaasDie 25-jarige Collin Morikawa tydens die tweede rondte van Sentry se Toernooi van Kampioene wat in Kapalua in Hawaii gespeel word. (Foto: Andy Lyons / AFP) Die Amerikaanse gholfspeler Collin Morikawa is vasberade om vanjaar sy segelose jaar in 2022 opsy te skuif. Die 25-jarige Morikawa wat in 2020 die Amerikaanse PGA-toernooi gewen het asook die Amerikaanse Ope in 2021, het die tweede rondte van Sentry se Toernooi van Kampioene wat in Kapalua in Hawaii beslis word, op ŉ hoogtepunt afgesluit toe hy 66 houe aangeteken het. Hy is op 130 houe (-16) twee houe voor sy landgenoot Scottie Scheffler (132, -14) in die openingstoernooi van vanjaar se Amerikaanse PGA-reeks. Morikawa wat 64 houe in die eerste rondte aangeteken het, het die tweede rondte (66 houe) ook voltooi sonder om ŉ hou aan baansyfer af te staan. Scheffler, verlede jaar se Amerikaanse Meesters-kampioen, kan weer die mantel as die wêreld se voorste speler by Rory McIlroy van Noord-Ierland oorneem as hy wen. Hy het nege voëltjies in sy tweede rondte van 66 houe aangeteken. Hy is saam met nog ŉ Amerikaner, JJ Spaun, wat die eerste keer in Hawaii speel, op 132 (-14). Jordan Spieth is op 133 (-13) derde met die Spanjaard Jon Rahm sesde op 135 (-11). Spieth het twee arende in die tweede rondte aangeteken en so byna met ŉ albatros (drie houe minder as baansyfer op ŉ syfer5-putjie) gespog nadat sy naderhou op die vyfde putjie rakelings verby die blikkie gerol het. Morikawa sou in die verlede nie aan die Toernooi van Kampioene kon deelneem nie ná sy segelose jaar in 2022, maar die organiseerders het besluit om die net wyer te span en ook spelers wat verlede jaar die FedEx-eindstryd gehaal het uit te nooi. Geen Suid-Afrikaner speel in Hawaii nie.